Ontvoerde bejaarde in kattebak gevindFoto: SAPD, Facebook ŉ Bejaarde vrou, wat na bewering deur haar broerskind ontvoer is, is Woensdagaand met ernstige beserings in ŉ verlate motor se kattebak gevind. Sers. Mmako Mophiring, woordvoerder van die Vrystaatse-polisie, het gesê die polisie is Woensdag na ŉ huis in Phuthaditjhaba ontbied, waar hulle die vrou se seun aangetref het, wat aangerand is. “Die seun het beweer ŉ familielid was saam met een van sy vriende by die huis. Hulle het glo die man se 78-jarige ma gegryp en haar in haar wit Toyota Corolla ingedwing, voordat hulle weggejaag het,” het Mophiring gesê. Die polisie is omstreeks 22:00 na die Matebeleng-nedersetting ontbied. Inwoners het beweer ŉ motor het twee voetgangers raakgery, voordat die voertuig in ŉ botsing met ŉ ander motor betrokke was. Die twee insittendes het glo uit die voertuig gespring en gevlug. “Die polisie het die verlate voertuig deursoek en die bejaarde vrou, Mapatsi Mirriam Tsotetsi, in die kattebak gevind. Haar oë was geswel en sy het erge beserings oor haar hele liggaam gehad. Sy is na ŉ hospitaal gehaas,” het Mophiring gesê. Die motief vir die ontvoering is nog nie duidelik nie. Niemand is nog in verband met die voorval in hegtenis geneem nie.